بګرام: وسله وال بريد کې اته ملکي وګړي وژل شوي
د افغانستان د پروان ولایت بګرام ولسوالۍ کې نامالومو وسله والو تېره شپه د بګرام په هوایي ډګر کې کار کوونکي اته افغان ملکي وګړي په ډزو وژلي دي.
د بګرام چارواکو ويلي دا پېښه تېره شپه نزدې لس بجې په شاکا سيمه کې رامنځته شوې او چارواکو پېښه کې د اته تنو ملکي وګړو د وژنې او دوه نورو د ژوبلېدو پخلی کړی دی. د بګرام ولسوال عبدالشکور قدوسي وایس اف امريکا سره په خبرو پېښه او وژنې تائيدکړي دي. د طالبانو ویاند ذبیح الله مجاهد د خپل ټویټر په پاڼه د دې برید زمه واري منلې او ادعا یې کړې چې وژل شوې وګړي کارګران نه وو بلکې هغه ادعا کړې چې دويې د امریکایانوجاسوسان وو. خو د پروان چارواکو ويلي وژل شوي تنان د يوې بهر ملکي کمپنۍ کارکوونکي او په بګرام هوايي ډګر کې يې کار کولو. له دې وړاندې هم د بګرام په هوایي ډګر کې کارکوونکی افغان ملکي وګړي په نخښه شوي خو چارواکو ويلي دغه وژنې د شخصي دښمنو په پايلو کې رامنځته شوي دي. د بګرام چارواکي وايي دا وړومبی ځل دی چې په يو بريد کې په يو ځای اته تنه وژل شوي دي. چارواکو ويلي يوه بله پېښه کې د بګرام په ولسوالۍ کې یو ځانمرګی بریدګر خپل هدف ته د رسیدلو وړاندې امنیتي کارکوونکو نیولی دی. پولیسو ویلي چې دا ځانمرګی ۱۶ کلن دی او د کابل ولایت د پغمان ولسوالۍ اوسیدونکی دی. د بګرام چارواکو نږدې شل ورځې وړاندې هم ويلي چې دوه ځانمرګي يې نيولي او د هغويې تعلق يې د پاکستان سره ښودلی وو. چارواکو ويلي دويې بهرني ځواکونه په هدف کول خو د هغې وړاندې ونيول شو، چارواکو ويلي دوه نور ځانمرګي ترې په تېښته کې بريالي شوي وو. د بګرام په هوایي ډګر کې په زرګونو امریکایي سرتیري شتون لري او دا په افغانستان کې د امريکايي ځواکونو تر ټولو غټه هوايي اډه ده. د تېر کال پورې د بګرام په هوايي ډګر کې په لسګونو افغانانو کار کولو خو د هوايي ډګر په دروازه د ځانمرګي بريد وروستو دغه شمېره کمه کړی شوې ده.